Narre vas oor ontvoering - Maroela Media
Die twee verdagtes, onderskeidelik 21 en 22 jaar oud, wat as "Pistachon" en "Freski Star" bekend staan, is Dinsdag saam met twee vermeende medepligtiges in hegtenis geneem toe hulle 'n tweede betaling van die slagoffer se familie wou bekom, het die staatsaanklaer in Michoacan Donderdag in 'n verklaring gesê.
Die twee verdagtes het glo 'n jong man op 18 Desember ontvoer toe hulle video- en klanktoerusting by hom wou huur vir 'n vertoning.
Hulle het omkoopgeld van $7 500 (ongeveer R80 000) geëis, maar 'n eerste betaling van $1 500 (ongeveer R16 000) van die familie aanvaar en hul gyselaar vrygelaat hangende 'n tweede betaling van byna $2 000.
Die twee mans, wat glo aan minstens een ander ontvoering verbind word, was nie ten tyde van hul inhegtenisneming in hul hansworspakke nie, het die owerhede gesê.
Alhoewel moorde in Meksiko verlede jaar afgeneem het, het ontvoerings toegeneem. Volgens die land se departement van binnelandse sake was daar 1 583 ontvoerings tussen Januarie en November in vergelyking met 1 317 ontvoerings in 2012. 'n Opname deur die Nasionale Instituut vir Statistiek het egter bekend gemaak dat daar in 2012 minstens 105 000 ontvoerings plaasgevind het. Ongeveer 118 miljoen mense bly in Meksiko.
Dit is die tweede misdaad die afgelope paar maande in Meksiko waar hansworse betrek word. Francisco Arellano Felix, 'n voormalige dwelmbaas, is in Oktober by 'n partytjie by Cabo San Lucas deur 'n man in 'n hansworspak doodgeskiet.